Эрүүл мэндийн цахим бүртгэл, мэдээллийн сангийн
өгөгдөл солилцох, хадгалах, хамгаалах, баяжуулах, ашиглах журам

# НЭГ. Нийтлэг үндэслэл

1.1. Энэхүү журам нь эрүүл мэндийн салбарын мэдээллийн технологийн дэд бүтэц, өгөгдлийн баазын өгөгдөл солилцох, хадгалах, хамгаалах, баяжуулах, нууцлал аюулгүй байдлыг хангахтай холбогдсон харилцааг зохицуулахад оршино.

1.2. Эрүүл мэндийн салбарт мэдээлэл, харилцаа холбооны технологи нэвтрүүлэхэд төрийн болон хувийн хэвшлийн байгууллагуудтай үүссэн бүхий л харилцааг зохицуулна.

# ХОЁР. Нэр томьёоны тодорхойлолт

2.1. Энэ журамд хэрэглэсэн дараах нэр томьёог доор дурдсан утгаар ойлгоно. Үүнд:

2.1.1. “мэдээлэл, технологийн зөвлөл” гэж Эрүүл мэндийн мэдээллийн технологи нэвтрүүлэх үйл ажиллагааг удирдан, зохион байгуулах зөвлөлийг;

2.1.2. “мэдээлэл, технологийн хороо” гэж Эрүүл мэндийн ашиглагдах мэдээллийн технологид шинжээч хийх програм болон техник хангамж, мэдээллийн мэргэжилтэн-биостатистикчийн мэргэжлийн гишүүд бүхий ажлын хэсгийг;

2.1.3. “хөтөч” гэж Эрүүл мэндийн мэдээллийн тогтолцооны үндсэн энтерпрайз архитекторыг;

2.1.4. “хөтөч мэдээллийн сан” гэж Эрүүл мэндийн салбарын хэмжээний үйлчлүүлэгч, ажилтан, эм, эмнэлгийн хэрэгсэл, тоног төхөөрөмж, эрүүл мэндийн салбарт үйл ажиллагаа явуулж буй салбарын болон салбарын бус байгууллагын тухай өгөгдлийн нэгдсэн баазыг;

2.1.5. “эрүүл мэндийн програм хангамж” гэж үйлчлүүлэгчийн эрүүл мэнд, өвчлөл талаарх мэдээ, мэдээлэл цуглуулах, боловсруулах, дүн шинжилгээ, статистик үр дүн гаргахын тулд эрүүл мэндийн байгууллагын хүний нөөц, эм, эмнэлгийн хэрэгсэл, тоног төхөөрөмж, зайн оношлогоо /телемедецин/, эмчилгээ, оношилгоо, шинжилгээний чиглэлээр ашиглаж буй програм хангамжийг;

2.1.6. “эрүүл мэндийн өгөгдлийн бааз” гэж хувь хүний өвчлөл, эмчилгээ, оношлогоо, шинжилгээ, вакцинжуулалт зэрэг эрүүл мэндийн мэдээллийг бүрэн, дэлгэрэнгүй байдлаар хадгалах зорилгоор тодорхой бүтэцтэйгээр зохион байгуулсан мэдээллийн сангийн удирдах системийн баазыг;

2.1.7. “эрүүл мэндийн өгөгдөл солилцооны стандарт” гэж эрүүл мэндийн програм хангамжийн өгөгдлийн баазыг FHIR / Fast Health Interoperability Resources/ олон улсын стандартийн дагуу бэлтгэсэн өгөгдөл илгээх мэдээллийн загварыг;

2.1.8. “эрүүл мэндийн өгөгдөл солилцооны платформ” гэж эрүүл мэндийн програм хангамжийн өгөгдлийн баазыг өгөгдлийн тайлбар толь ашиглан хоорондоо хувь хүний өвчлөл, эмчилгээ, оношилгоо, шинжилгээний мэдээллийг солилцох боломжийг бүрдүүлсэн системийг;

2.1.9. “мэдээллийн техник хэрэгсэл” гэж сервер компьютер, ширээний компьютер, зөөврийн компьютер, сүлжээний файл хадгалах төхөөрөмж, хяналтын камер, хяналт камерын дүрс бичигч, цаг бүртгэх төхөөрөмж, тавлет, ухаалаг самбар, хэвлэгч, хувилагч, скайнар, сүлжээний роүтер, свичийг,

2.1.10. “санхүүжүүлэгч” гэж эрүүл мэндийн мэдээллийн технологийн дэд бүтцэд Монгол улсад үйл ажиллагаа явуулах этгээдийн нийлүүлсэн буюу хөрөнгө оруулсан биет болон биет бус хөрөнгийг,

2.1.11. “хөгжүүлэгч” гэж эрүүл мэндийн програм хангамжийг хөгжүүлэхээр сонгон шалгарсан эсхүл ажиллаж буй програм хангамжийн компани, хувь хүнийг,

# ГУРАВ. Мэдээлэл, технологийн зөвлөл

3.1. Эрүүл мэндийн мэдээллийн техник, технологи нэвтрүүлэх, бодлогын шийдвэр гаргахыг Мэдээлэл, технологийн зөвлөл үүрэг хүлээнэ.

3.2. Мэдээллийн технологийн зөвлөл нь дараах бүрэлдэхүүнтэй ажиллана.

3.2.1. Зөвлөлийн дарга – Төрийн нарийн бичгийн дарга

3.2.2. Зөвлөлийн орлогч дарга – Мэдээлэл технологийн асуудал хариуцсан нэгжийн дарга

3.2.3. Нарийн бичгийн дарга - Мэдээлэл технологийн асуудал хариуцсан нэгжийн мэргэжилтэн

3.2.4. Гишүүд – (Эрүүл мэндийн байгууллагуудын мэдээллийн технологийн удирдах ажилтан – 2, Мэргэжлийн чиг үүргийн байгууллагаас зөвшилцсөний дагуу 3, салбар, зөвлөлийн гишүүн - 1)

3.2.5. Мэдээлэл, технологийн хороо (Эрүүл мэндийн сайдын тушаалаар)

3.3. Зөвлөлийн дарга нь мэдээлэл, технологийн зөвлөлийг хуралдуулах, мэдээлэл, технологийн хороонд чиглэл өгөх, мэдээлэл, технологийн хорооны шийдвэрийг дэмжих, шийдвэрийг эрүүл мэндийн сайдад танилцуулах, хурлын шийдвэрийн биелэлтийг эргэн хянах үүрэгтэй.

3.4. Мэдээлэл, технологийн зөвлөлийн орлогч дарга зөвлөлийн даргыг орлон хурлыг зохион байгуулах, мэдээлэл, технологийн хорооны хурлыг тэргүүлэх, хурлаас гарсан шийдвэрийг хэрэгжүүлэхэд хяналт тавих, хэрэгжилтийн тайланг нэгтгэх, танилцуулах үүрэгтэй.

3.5. Мэдээлэл, технологийн зөвлөлийн нарийн бичгийн дарга хурлын тов болон хэлэлцэх материалыг ажлын 2 хоногийн өмнө бүх гишүүдэд түгээх, албан хэрэг хөтлөлт болон мэдээлэл, технологийн цахим хуудсыг тогтмол баяжуулах үүрэгтэй.

3.6. Мэдээлэл, технологийн хороо нь мэдээллийн технологийн чиглэлийн шинжээч 3, мэргэжлийн чиг үүргийн байгууллагаас зөвшилцсөний дагуу 3, мэдээллийн мэргэжилтэн-биостатистикч, нарийн бичгийн дарга гэсэн ажлын хэсгийн зохион байгуулж ажиллуулна. Шинээр нэвтрүүлж байгаа програм хангамж, системийн тогтолцоог гишүүдийн 75 хувиас дээш саналаар дэмжигдсэн үед мэдээлэл, технологийн зөвлөлийн хурлаар хэлэлцүүлнэ. Хөгжүүлсэн програм хангамж, эх кодтой танилцаж, алдаа дутагдалыг арилгах арга зүйн чиглэлийг хөгжүүлэгчид хүргүүлнэ. Хөтөч, эрүүл мэндийн өгөгдөл солилцооны платформтой нийцэж ажиллах байгаа талаарх дүгнэлтийг гаргана.

3.7. Мэдээлэл, технологийн зөвлөл нэвтрүүлсэн мэдээллийн технологи улирлын турш хүндрэл, саатал үүсгэсэн бол хариуцсан байгууллагын мэргэжилтэн, хөгжүүлэгч нарыг оролцуулан асуудлыг шийдвэрлэх арга хэмжээг авөа, нэвтрүүлж буй технологийн талаарх үйл ажиллагаатай танилцах, турших, мэдээллийн технологийн цахим хуудсанд үйл ажиллагаагаа мэдээлэх үүрэгтэй.

# ДӨРӨВ. Байгууллага болон мэдээллийн технологийн мэргэжилтний эрх, үүрэг

4.1. Эрүүл мэндийн байгууллагын талаар баримтлах, чиг үүрэг

4.1.1. Аймаг, нийслэлийн эрүүл мэндийн газар нь мэдээллийн технологийн хэлтэстэй, дүүргийн эрүүл мэндийн төв, аймаг, дүүргийн нэгдсэн эмнэлэг, бүсийн оношлогоо эмчилгээний төв, төрөлжсөн мэргэжлийн төв нь мэдээллийн технологийн албатай байна.

4.1.2. Мэдээллийн технологийн алба, хэлтэс нь дараах мэргэжилтэнтэй байна. Үүнд

* Сүлжээний аюулгүй байдал хариуцсан инженер/мэргэжилтэн
* Техник хангамж хариуцсан инженер/мэргэжилтэн
* Програм хангамж хариуцсан инженер/мэргэжилтэн
* Өгөгдлийн сангийн аюулгүй байдал хариуцсан инженер/мэргэжилтэн
* Эмнэлгийн тоног төхөөрөмжийн програм хангамж хариуцсан инженер
* График дизайнерын ажилтан

Мэдээллийн технологийн алба, хэлтэс нь ажлын ачааллаас хамааран шаардлагатай нэмэлт ажлын байрыг дээрх чиглэлээр бий болгон ажиллуулна.

4.1.3. Эрүүл мэндийн байгууллага нь мэдээллийн технологийн ажилтан бүрийг жилд 40 -өөс дээш цагийн төгсөлтийн дараах мэргэжлийн сургалтад байгууллагын зардлаар хамруулсан байна.

4.1.4. Мэдээллийн технологийн үйл ажиллагаанд шаардлагатай (интернэт, харилцаа холбооны төлбөр, хорт кодын эсрэг програмын зардал, засвар, үйлчилгээ, сэлбэгийн зардал), мэдээллийн технологийг тоног төхөөрөмжүүдийн 15-20 хувийг шинэчлэх зардал (Мэдээлэл технологийн тоног төхөөрөмжийн элэгдлийг Засгийн газрын тогтоолын дагуу тооцно) зэргийг тухайн жилийн санхүүжилтийн төсөвт тусгасан байна. Байгууллагын удирдлага нь мэдээллийн технологийн үйл ажиллагаанд дэмжлэг үзүүлж шаардлагатай хөрөнгө санхүүгийн дэмжлэг үзүүлэх үүрэгтэй.

4.1.5. Эрүүл мэндийн байгууллага үйл ажиллагаанд албан ёсны зөвшөөрөл /лиценз/ бүхий програм хангамжийг ашиглана. Үйлдлийн систем болон хэрэглэгээний програм хангамж /Microsoft Office/ албан ёсны зөвшөөрөлтэйгээр үйл ажиллагаандаа хэрэглэнэ.

4.1.6. Эмнэлгийн тусламж үйлчилгээ эрхэлдэг болон удирдах байгууллага “Хөтөч” -ийн үнэмлэхийг хэвлэх цэгийг ажиллуулна. Цахим бүртгэлийн цэгт хувь хүний мэдээллийг асуух, бусдад харуулахыг хориглоно. Үзлэг хийх эмчийн өрөөнд иргэний бүртгэлийг унших төхөөрөмжөөр бүрэн хангасан байна. Дайчилгаа болон зохион байгуулж буй арга хэмжээнд ашиглах бүртгэлийн цэгийг байгуулах бүртгэх төхөөрөмжийн нөөц хувийг бэлэн байлгана.

4.1.7. Сошиал чат систем, програм хангамжийг үйл ажиллагаанд ашиглаж хувь хүний мэдээлэл, өвчлөлийн талаар мэдээлэл дамжуулахыг хориглоно. Дамжуулсан, удирдан зохион байгуулсан байгууллагын удирдлага, мэргэжилтэнд хуулийн дагуу хариуцлага хүлээлгэнэ.

4.2. Мэдээллийн технологийн мэргэжилтэн өөрийн байгууллагын хэмжээнд мөрдөх мэдээллийн технологийн чиглэлээр гарсан стандарт, дүрэм, журамд нийцүүлсэн мэдээлэл технологи, аюулгүй байдлын дотоод журамтай байна. Мэдээллийн аюулгүй байдлыг хангаж, гарсан зөрчлийг арилгах, арга хэмжээг авах төлөвлөөтэй байна. Үүрэгт ажлыг гүйцэтгэх хугацаанд олж авсан байгууллагын болон хувь хүний хуулиар хамгаалагдсан нууцыг задруулахгүй байх үүрэгтэй.

4.3. Мэдээллийн технологийн мэргэжилтэн эрүүл мэндийн програм хангамж болон техник, хангамжийн цоорхойг хаах, засварлах, шаардлага хангахгүй бол хэрэглээг зогсоох, мэдээллийн системийг шинэчлэх ажлыг зохион байгуулна. Мэдээллийн сүлжээнд лицензгүй үйлдлийн систем болон хорт кодны эсрэг програм хангамжгүй мэдээллийн техник хэрэгсэлийг сүлжээнээс салгах, холбохгүй байх эрхтэй. Өөрийн чадал, бүтээмжээс давсан ажлыг хийж буй тохиолдолд хөдөлмөрийн тухай хуулийн дагуу цалин, хөлсийг нэмэгдүүлэхийг шаардах эрхтэй.

# ТАВ. Програм хангамж

5.1. Эрүүл мэндийн байгууллагад нэвтрүүлэх програм хангамж гэж дараахыг ойлгоно.

5.1.1. Эрүүл мэндийн байгууллага үйл ажиллагаандаа зориулж захиалгаар хөгжүүлсэн эсхүл ижил төстэй байгууллагын ашиглаж буй програм хангамж,

5.1.2. Байгууллагын өөрийн үйл ажиллагаанд зориулсан програм хангамж болох санхүү, бичиг хэрэг, архив, хүний нөөцийн болон бусад түгээмэл ашиглаж буй програм хангамж

5.1.3. Ямарваа нэгэн өвчний чиглэлээр Монгол улсад хөгжүүлсэн програм хангамж байхгүй үед олон улсад нэвтрүүлж эхэлж байгаа болон ашиглаж буй програм хангамж,

5.2. Эрүүл мэндийн програм хангамж нэвтрүүлэхэд тавигдах нийтлэг шаардлага

5.2.1. “Хөтөч” -ийн шаардлагад нийцсэн, дэмжиж ажилладаг байна.

5.2.2. Шинээр хөгжүүлэх програм хангамжийн бодлогын даалгавар нь “Хөтөч” -тэй нийцсэн техникийн даалгавар, эдийн засгийн үндэслэлийг захиалагч эрүүл мэндийн байгууллага тодорхойлох ба мэдээлэл, технологийн зөвлөлийн дэргэдэх мэдээлэл, технологийн хорооноос дэмжсэн санал авсан байна.

5.2.3. Ашиглагдах үг хэллэг, өгөгдлийн бүтцийг эрүүл мэндийн өгөгдлийн тайлбар толь, Хөтөч, FHIR, HL7, DICOM зэрэг мэдээлэл солилцооны олон улсын стандарт, Монгол Улсад мөрдөгдөж буй стандартууд болон холбогдох журам, заавартай нийцүүлсэн байна. Өгөгдлийг хөтөч болон эрүүл мэндийн өгөгдөл солилцооны платформоор дамжуулна.

5.3. Эрүүл мэндийн байгуулага хөгжүүлэгчтэй програм хангамжийн хөгжүүлэх гэрээг байгуулахдаа дараах заалтыг гэрээнд тусгасан байна.

5.3.1. Програм хангамжийн үүсгэх мэдээллийн бааз нь эрүүл мэндийн байгууллагын өмч байна. Мэдээллийн баазын нэвтрэх нууц үгийг захиалагч байгууллагын мэдээллийн технологийн мэргэжилтэн хариуцна. Мэдээлэл солилцоо, дамжуулалтын нууцлалын гэрээг байгуулна.

5.3.2. Журмын 5.2 заасны дагуу шаардлагыг биелүүлсэн байна.

5.3.3. Програм хангамжийн эх кодыг эрүүл мэндийн байгууллагын өмчөөр бүртгүүлсэн байна.

5.3.4. Эрүүл мэндийн салбарт програм хангамж нэвтрүүлэх тохиолдолд мэдээлэл, технологийн зөвлөлөөс зөвшөөрөл авсны дараагаар нийтэд нэвтрүүлнэ. Туршилтын үед мэдээллийн санд үйлчлүүлэгчийн мэдээллийг хадгалахгүй байна.

5.3.5. Эрүүл мэндийн салбарын хэмжээнд нэвтрүүлэх зорилгоор хөрөнгө оруулсан програм хангамжийг нэвтрүүлэх эрүүл мэндийн байгууллагын хүрээг заахыг хориглоно.

5.3.6. Эрүүл мэндийн салбарын програм хангамжийн инсталл хийх хувилбарыг мэдээллийн технологийн нэгдсэн цахим хуудсанд байршуулна.

# ЗУРГАА. Онлайн програм хангамж

6.1. Цахим хуудас хэлбэрээр зохиогдсон онлайн програм хангамж зөвхөн Монгол улсад байгаа сервэрт ажиллуулна.

6.2. Онлайн програм хангамж нэвтрүүлэхэд тавигдах нийтлэг шаардлага

6.2.1. “Хөтөч” -ийн шаардлагад нийцсэн, дэмжиж ажилладаг байна. Өгөгдлийг хөтөч болон эрүүл мэндийн өгөгдөл солилцооны платформоор дамжуулна.

6.2.2. Цахим хуудас руу хандалтын логийг бүртгэх ба хэрэглэгч бүрээр харах, шүүх боломжтой хуудас хийгдсэн байна. Хэрэглэгчийн хандах хаяг олон удаа солигдсон үед админ хэрэглэгч рүү емэйл, мэдэгдэл явуулдаг байна.

6.2.3. Интернэтийн хандалтыг нууцлалын SSL шифрлэлтийг албан ёсны худалдах эрхтэй байгууллагаас авах ба хугацааг дуусахаас өмнө дараагийн эрхийг заавал худалдан авсан байна. Хэрвээ SSL нууцлалгүй болсон үед аюулгүй байдлыг хангах зорилгоор онлайн програм хангамжийг зогсооно.

6.3. Олон улсын хэмжээнд ашиглагддаг онлайн програмыг өөрийн байгууллагын хэмжээнд ашиглахдаа оруулах мэдээллийн тухай дэлгэрэнгүй танилцуулга, тайланг гаргаж буй мэдээлэл, технологийн зөвлөлийн зөвшөөрлийг авсан байна.

6.4. Байгууллагын цахим хуудас хөгжүүлэхдээ Эрүүл мэндийн яам болон холбогдох байгууллагуудаас гаргасан чиглэлийг баримтална.

# ДОЛОО. Гар утасны програм хангамж

7.1. “Хөтөч” -ийн гар утасны програм хангамжийг нэвтэрснээс хойш давхардуулж хийхийг хориглоно. Хэрэглэгчийн нэвтрэх нууц үгийг хялбаршуулах зорилгоор хурууны хээ, царай таних зэрэг биометрик мэдээлэл түлхүүрийг мэдээллийг зөвхөн хэрэглэгчийн гар утсанд хадгалах ба өгөгдлийн баазад хадгалахгүй.

7.2. Эмнэлгийн орчинд ажиллах програм үйл ажиллагааг хөнгөвчилөх зорилгоор хийгдэх ба 3 секундээс их хугацаанд сүлжээнээс салсныг мэдэгдэлээр харуулдаг байна.

# НАЙМ. Мэдээллийн баазын аюулгүй байдал

8.1. Эрүүл мэндийн өгөгдлийн баазыг ашиглахын тулд мэдээллийн аюулгүй байдал болон сүлжээний аюулгүй байдлын стандартыг баримтлан зохион байгуулна. Хувийн эзэмшлийн сервэрт өгөгдлийн баазыг байршуулахыг хориглоно.

8.2. Эрүүл мэндийн өгөгдлийн баазын бүтцийг тодорхойлохдоо хувь хүний мэдээллийг Хөтөч мэдээллийн баазаас авах хэлбэрээр зохион байгуулах ба баазад хадгалахыг хориглоно. Хувь хүний нууц болон эрүүл мэндийн мэдээлэл нь нэг өгөгдлийн баазад хадгалагдаж буй програм хангамжийг нэвтрүүлсэн нь байгууллагын үйл ажиллагааг зогсоох үндэслэл болно.

8.3. Өгөгдлийн баазын серверт хадгалагдах нэг файлын хэмжээг 15 GB, эмнэл зүйн зураг, дүрс хадгалах нэг файлын хэмжээ 40GB -аас хэтрэхгүй байхаар зохион байгуулж програмыг хөгжүүлнэ. Өгөгдлийн баазын хуулбар серверийг 100 дээш хэрэглэгчтэй мэдээллийн сүлжээнд заавал үүсгэнэ.

8.4. Өгөгдлийн баазын найдвартай, тасралтгүй үйл ажиллагааг хангах үүднээс 50-иас дээш байгууллагад ашиглагдаж байгаа мэдээллийн сангийн серверийг үүлэн тооцоолол хэлбэрээр 2 өөр газарт нэгэн зэрэг, уялдаатайгаар ажиллуулна. Серверүүд нь нөхөх хэлбэрээр тасралтгүй ажиллах боломжтойгоор зохион байгуулна.

8.5. Өгөгдлийн баазыг мэдээллийн сүлжээнд холбогдоогүй төхөөрөмж ашиглан хадгалахдаа шахагч програмаар нууц үгээр шифрлэн багасгасны дараа хадгалах ба нууц үгийг өөр хадгалах төхөөрөмжид хадгална. Мэдээллийн сүлжээнд холбогдоогүй төхөөрөмжийг стандартын дагуу хадгалж, хамгаална. Байгууллагын мэдээллийн сангийн серверүүд сар тутам засвар үйлчилгээг тогтмол хийлгэх ба тус ажлын мэргэшсэн байгууллагаар гэрээгээр гүйцэтгүүлж болно.

8.6. Өгөгдлийн бааз руу бичилт хийж буй сервис буюу токений нэвтрэх нууц үгийг жил бүр өөрчлөх ба системийн үйл ажиллагаанд хүндрэл, тасалдал үүсгэхгүйгээр солино.

8.7. Өгөгдлийн баазад анализ хийх зорилгоор ашиглаж байгаа судлаач нар хувь хүний мэдээллийн баазтай холбож судлуулах боломжийг бүрдүүлэхийг хориглоно.

# EC. Мэдээллийн сүлжээ, технологи

9.1. Эрүүл мэндийн байгууллагын дотоод сүлжээг зохион байгуулахдаа дотоод сүлжээний зургийг боловсруулсан байна. Сүлжээний холболтын төрлийг (топологи) сонгохдоо захын хоёр хэрэглэгч 5-аас илүүгүй сүлжээний төхөөрөмж дамжин холбогдохоор тооцно.

9.2. Эрүүл мэндийн байгууллага дотоод сүлжээний хэрэглэгч болон үйлчилгээний ачааллыг тооцон үзэж интернэтийн урсгалын хурдыг тодорхойлно. Аймаг хотын эрүүл мэндийн газар, дүүргийн эрүүл мэндийн төв, бүсийн оношлогоо эмчилгээний төв, нэгдсэн эмнэлэг болон тусгай мэргэжлийн төвүүд өндөр хурдны өргөн зурвасын сүлжээ ашиглан интернэтийн үйлчилгээ авна.

9.2.1. Анхан шатны байгууллагад утасгүй сүлжээгээр эсхүл 1Mbps бага хурдтай байх;

9.2.2. 50 хүртэлх мэдээллийн техник хэрэгсэлтэй бол 4Mbps доошгүй хурдтай байх;

9.2.3. 150 мэдээллийн техник хэрэгсэл тутамд 8Mbps хурдтай байх;

# АРВАН. Мэдээллийн сервер аюулгүй байдлын зохицуулалт

10.1. Серверийн өрөөг стандартад нийцүүлсэн өрөөнд зориулалтын шалтай байхаас гадна гал, усны аюулаас бүрэн сэргийлсэн, агаарын хэмийг тохируулах, цахилгааныг хянах тусгай самбар бүхий тохируулсан өрөө байна. Серверийн аюулгүй байдал, сервер, компьютер, сүлжээний чанартай, тасралтгүй үйл ажиллагаа, сервер, сүлжээ, компьютерт нэвтрэх эрх, орсон гарсан бүртгэлтэй холбоотой асуудлыг хариуцcан мэргэжилтэн зохицуулна.

10.2. Серверийн өрөө нь хаалга нь автоматаар түгжигддэг, электрон цоожтой, өрөөний цонхгүй байх ба гадны агаар, дулаан нэвтрэхгүй, гадны этгээдээс хамгаалагдсан, зориулалтын зогсоогуураар тоноглогдсон байх ба олон тооны сервертэй үед зориулалтын дэлгэц, салаалагч KVM свичтэй байна. Үндсэн болон нөөц агаар хөргөлтийн систем болох айр кондишнтэй байхаар тасралтгүй үйл ажиллагааг хангана. Өрөөг хяналтын камераар хянах ба галын дохиолол, хөдөлгөөн мэдрэгч, гар аргаар ажиллуулах зориулалттай гал унтраагчтай байна. Аюулгүй байдлыг хагас жил тутам шалгаж баталгаажуулж тэмдэглэл хөтөлнө.

# АРВАН НЭГ. Виртуал орчны зохицуулалт

11.1. Виртуал системийг мэдээллийн сервер хариуцсан мэргэжилтэн хариуцан ажиллуулна. Сервер лүү хандах хандалт нь шифрлэлт хийгдсэн холболттой байна. Виртуал серверт мэдээллийн сервер хариуцсан мэргэжилтэн хариуцан ажиллуулна. Сервер, системүүд болон сүлжээний төхөөрөмжүүд дээр мөрдөгдөж байгаа дүрэм, журам, зааврыг виртуал серверүүд дээр нэгэн адил мөрдөгдөнө.

11.2. Виртуал орчинд ажиллах серверт бодит серверийн нөөцүүдийг зөв удирдан зохион байгуулах, тухайн нэг серверт боломжит хамгийн бага нөөцийг хуваарилах, эсхүл динамикаар зохион байгуулах ба хуулбарыг сүлжээний орчинд хадгалах зориулалт бүхий төхөөрөмж нөөцлөх ба төхөөрөмжийн аюулгүй байдлыг сүлжээний аюулгүй байдлыг хариуцсан инженер/мэргэжилтэн хариуцан ажиллана.

# АРВАН ХОЁР. Сүлжээний хэрэглэгчийн эрх үүрэг

12.1. Сүлжээний хэрэглэгч нь мэдээллийн сүлжээнд ажиллахдаа дараах эрхийг эдэлнэ.

12.1.1. Сүлжээний үндсэн хэрэглэгчийн эзэмшиж буй компьютерт шаардлагатай засвар үйлчилгээ, програм хангамжийн гацалтын талаар сүлжээний мэргэжилтэнгээр шийдвэрлүүлэх

12.1.2. Хурлын заалны төхөөрөмж болон компьютерийг бэлэн байлгах болон сүлжээний орчин үүсгэх тохиолдолд ажлын 1 өдрийн өмнө асуудлыг шийдвэрлүүлэх,

12.1.3. “Хөтөч”-ийн шаардлага хангаагүй програм хангамжид мэдээлэл оруулахаас татгалзах,

12.2. Сүлжээний хэрэглэгч нь мэдээллийн сүлжээнд ажиллахдаа дараах үүргийг хүлээнэ.

12.2.1. Өөрийн эзэмшлийн мэдээллийн техник хэрэгсэлд нэвтрэх нууц үгийг үсэг, тоо, тэмдэгтээс бүрдсэн 6-аас багагүй урттай нууц үгийг ашиглах;

12.2.2. Өөрийн эзэмшлийн мэдээллийн хэрэгслийн нэвтрэх нууц үгийг байгууллагын гаргасан хувиарийн дагуу хугацаанд сольж байх, бусдад дамжуулахгүй байх;

12.2.3. Үндсэн хэрэглэгч зохиогчийн эрх нь хамгаалагдсан материалуудыг хууль бусаар хувилан олшруулах буюу мэдээллийн сүлжээгээр тараах, дамжуулах, эдгээр материалыг сүлжээнд холбогдсон тоног төхөөрөмжид хадгалах;

12.2.4. Хувь хүний нууц болон байгууллагын нууц хамаарах мэдээллийг сүлжээнд холбогдсон мэдээллийн техник хэрэгслийг ашиглан нийтэд тараахгүй, сошиалаар дамжуулахыг байх;

# АРВАН ГУРАВ. Техник хэрэгслийн засвар, үйлчилгээ

13.1. Байгууллагын мэдээллийн технологийн алба, хэлтэс, ажилтан нь мэдээллийн технологийн техник хэрэгсэл болон түүний дагалдах хэрэгслийн засвар, үйлчилгээг удирдан хариуцан гүйцэтгэнэ. Шаардлагатай үед мэргэжлийн байгууллагуудаар гүйцэтгүүлж болно.

13.2. Байгууллагын хэмжээнд ашиглагдаж буй тоног төхөөрөмж бүрийг “Хөтөч” -д бүртгэх ба гэмтлийн дуудлагыг тухай бүр шийдвэрлэж ажиллана. Техникийн картыг мэдээллийг бүрэн оруулах ба хөрөнгө эх үүсвэрийг дэлгэрэнгүй бүртгэнэ.

# АРВАН ДӨРӨВ. Хөрөнгө оруулалт

14.1. Эрүүл мэндийн байгууллага нь мэдээллийн технологийн дэд бүтцийг сайжруулах үүднээс төсвийн санхүүжилт болон санхүүжүүлэгч дэмжлэгийг авч болно. Гадны хөрөнгө оруулалттай санхүүжүүлэгч байгууллагаас програм хангамж хөгжүүлэх хөрөнгө оруулалт хийж гэрээг гүйцэтгүүлэхдээ дараах хэлбэрээр хэрэгжүүлнэ.

14.1.1. Мэдээллийн технологийн зөвлөлийн хурлаар гэрээг хэлэлцүүлж, зөвшөөрлийг авсан байна. Санхүүжүүлэгч байгууллага нь програм хангамж хөгжүүлэх гэрээний хэрэгжилтийн явцад хяналт тавих ба шаардлагатай үед техникийн хороогоор хэлэлцүүлэх эрхтэй.

14.1.2. Програм хангамжийг танилцуулах, тайлан бичихдээ бодит хувь хүний мэдээлэл харуулсан зураг, мэдээлэл оролцуулахыг хориглоно. Санхүүжүүлэгч байгууллага хувь хүний мэдээлэл бүхий өгөгдлийн баазыг боловсруулах эрхгүй ба эх кодыг хүлээн авах, өгөгдлийн бааз, нөөц хувилбартай танилцах, хадгалах, эзэмшихийг хориглоно.

14.2. Санхүүжүүлэгч байгууллага техник, тоног төхөөрөмжийг нийлүүлэхээс өмнө бүртгэлийг хийж өөрийн брэндийн таних тэмдэг бүхий “Хөтөч” -ийн кодийг нааж бүртгэлжүүлэн, хүлээлгэж өгнө.

# АРВАН ТАВ. Програм хангамж хөгжүүлэгч нарын эрх, үүрэг

15.1. Програм хангамж хөгжүүлэхдээ Эрүүл мэндийн салбарын нэгдсэн систем Хөтөч энтерфрайс архитекторид нийцэх системийг боловсруулах ба туршилтын орчны эрхийг авч хөгжүүлэлтийг хийнэ.

15.2. Хөгжүүлэгчийн шийдвэрлэж чадаагүй асуудлаар мэдээлэл, технологийн хороотой уулзалтыг зохион байгуулж арга зүйн зөвлөмжийг авна.

15.3. Эрүүл мэндийн програм хангамж хөгжүүлэгч дараах үүрэг хүлээнэ.

15.3.1. Хөгжүүлэгчийн багийн бүрэлдэхүүнд захиалагчийн мэдээллийн мэргэжилтэн-биостатистикч, шаардлагатай бол тухайн өвчний чиглэлээр мэргэшсэн мэргэжлийн их эмчийг багтаана.

15.3.2. Салбарын хэмжээнд нэвтрүүлэх програм хангамжид хөгжүүлэх явцад тухайн чиглэлийн салбар зөвлөлөөс 2 их эмчийг авч ажиллуулна.

15.3.3. Өгөгдлийн баазын бүтэц болон мэдээллийн урсгалын дүрслэлийг захиалагчаар батлуулсан байна. Эрүүл мэндийн өгөгдөл солилцооны платформын дагуу өгөгдөл солилцох модулийг хөгжүүлсэн байна.

15.4. Эрүүл мэндийн програм хангамж хөгжүүлэгч дараах эрхтэй.

15.4.1. Шаардлагатай үед өгөгдлийн баазыг удирдах системийг солих, серверийн үйлдлийн системийн солиулах эсхүл техникийн үзүүлэлт шаардлага хангахгүй байгаа үндэслэлийн дагуу өөрчлөлт оруулахыг шаардах;

15.4.2. Хөтөч, эрүүл мэндийн өгөгдөл солилцооны стандарт болон платформын талаар дэлгэрэнгүй мэдээлэл, тайлбарыг шаардах;

# Хавсралт 1. “ХӨТӨЧ” -ИЙН ИНТЕФРАЙС АРХИТЕКТОРИ

****